Groothertog Georgi Michailowitsj van Rusland (1863-1919)

Groothertog Georgi Michailowitsj van Rusland (Russies: Георгий Миха́йлович; 23 Augustus 1863 - 28 Januarie 1919) was die derde oudste seun van groothertog Michail Nikolajewitsj van Rusland en ’n neef van tsaar Aleksander III. Hy was tydens die Eerste Wêreldoorlog ’n generaal in die Russiese keiserlike weermag. 

Persoonlike lewe
links|thumb|220px|Groothertog Georgi en prinses Marie van Griekeland, wat later sy vrou geword het (1894).
In sy jeug het groothertog Georgi verlief geraak op prinses Nina Chavchavadze, ’n direkte afstammeling van die konings van Georgië, maar hy mag nie met haar getrou het nie omdat dit volgens die familiewette ’n morganatiese huwelik sou gewees het."The Grand Dukes": David Chavchavadze, p. 184 Georgi was gebroke en het ’n vrygesel gebly tot hy 37 jaar oud was. In 1892 wou hy met prinses Marie van Edinburg trou, maar haar ma het vir haar ’n ander huwelik gereël."The Grand Dukes": David Chavchavadze, p. 184

Eindelik het Georgi in prinses Maria van Griekeland en Denemarke geïnteresseerd geraak. Sy was die jongste dogter van koning George I van Griekeland en groothertogin Olga Konstantinowna van Rusland."The Grand Dukes": David Chavchavadze, p. 184 Sy was nie mooi nie en het nie daarin belanggestel om met hom te trou nie, maar hy het volhard. Sy is verbied om met ’n gewone burger te trou op wie sy verlief was en en het eindelik besluit om groothertog Georgi se huweliksaanbod te aanvaar." A Romanov Diary": Grand Duchess George of Russia, p. 51 Sy het dit duidelik gestel sy is nie op hom verlief nie en die huwelik het eers vier jaar later plaasgevind. Op haar aandrang is hulle op Griekse grondgebied getroud, op 12 Mei 1900. Hulle het daarna in Rusland gaan woon en Frans met mekaar gepraat.

Die paartjie het twee dogters, Nina en Xenia, gehad."The Grand Dukes": David Chavchavadze, p. 184 Die huwelik was egter ’n mislukking. Maria het nooit van Rusland gehou nie en eindelik het hulle vervreem geraak. In Junie 1914 het Maria haar twee dogters Engeland toe geneem. Kort daarna het die Eerste Wêreldoorlog uitgebreek; die hertogin het haar nie teruggehaas Rusland toe nie en later was dit te gevaarlik om te probeer teruggaan." A Romanov Diary": Grand Duchess George of Russia, p. 176 Groothertog Georgi het nooit weer sy vrou of kinders gesien nie.

Nadat hy deur die Bolsjewiste gevange geneem is, is hy in Januarie 1919 tydens die Russiese Rewolusie as lid van die Romanof-familie buite die Petrus-en-Paulusfort in Sint Petersburg deur ’n vuurpeloton doodgeskiet saam met sy broer groothertog Nikolaas en twee van sy neefs.

Sien ook
Lys van groothertoë van Rusland
Huis van Romanof

Verwysings

Bronne
Chavchavadze, David. The Grand Dukes, Atlantic, 1989, 
Prinses Maria van Griekeland en Denemarkte. A Romanov Diary: the Autobiography of the Grand Duchess Marie Georgievna of Russia. Gilbert's Books, 2012. 

 Skakels 

Kategorie:Huis van Romanof
Kategorie:Groothertoë van Rusland
Kategorie:Geboortes in 1863
Kategorie:Sterftes in 1919